རྣམས་བསྒྲུབ་པའི་ཕྱིར་དུ་དང་བས་དང་དགའ་བས་དང་ཆགས་པས་དང་། ཁྲོས་པས་ཀཱ་ལི་སྟེ་ཐབས་ཀྱི་ཕྲིན་ལས་བཞི་པོ་རབ་ཏུ་བསྒྲུབ་པར་བྱའོ། །གསུམ་པ་སྐབས་ཀྱི་དོན་བསྡུ་བ་ནི། ཞེས་བརྗོད་པས།
གཙོ་བོ་དེ་བཞིན་གཤེགས་པ་ཉིད་ལ་འཁོར་གྱི་དེ་བཞིན་གཤེགས་པ་ཉིད་ཕྲིན་ལས་རྣམ་པ་བཞིའི་དོན་རྟོགས་པ་སྟེ་ལུང་ནོད་པའི་ཚུལ་གྱིས་སྦྱོང་བར་གྱུར་ཏོ། །རང་བཞིན་གསང་བའི་སྙིང་པོ་ཡེ་ཤེས་ཀྱི་དེ་ཁོ་

༄༅། །ན་ཉིད་ངེས་པ་ལས་སངས་རྒྱས་ཀྱི་མཛད་པ་ཆེན་པོ་ཡེ་ནས་ལྷུན་གྱིས་གྲུབ་པའི་ཕྲིན་ལས་རྣམ་པ་བཞིར་གནས་པ་དེ་ཉིད་གདུལ་བྱའི་དོན་དུ་བྱིན་གྱིས་རློབ་པ་ཞེས་བྱ་བའི་ལེའུ་སྟེ་ཉི་ཤུ་པའོ། །སྤྱི་དོན་
གསུམ་པ་འབྲས་བུ་སྐུ་དང་ཡེ་ཤེས་ལ་བསྟོད་པའི་ཚུལ་ལ་གཉིས་ཏེ། བསྟོད་ཚུལ་མདོར་བསྟན་པ་དང་། །བསྟོད་པ་དངོས་རྒྱས་པར་བཤད་པའོ། །དང་པོ་ནི་ཁྲོ་བོའི་དཀྱིལ་འཁོར་གྱི་མཛད་པ་རྫོགས་པ་དེ་
ནས་རང་སྣང་གི་སྐུ་དང་ཡེ་ཤེས་ལ་བསྟོད་པའི་ཕྱིར་བཅོམ་ལྡན་འདས་དགྱེས་པ་ཆེན་པོའི་ཁྲག་འཐུང་རིགས་ལྔའི་ལྷ་ཚོགས་ཀྱི་དཀྱིལ་འཁོར་གྱིས་ཤིན་ཏུ་རྔམ་པའི་མདངས་ཀྱིས་དགྱིས་པའི་གླུ་འདི་བླངས་སོ། །
གཉིས་པ་ལ་གཉིས། རིགས་དང་རིགས་ཀྱི་བདག་པོ་ལ་བསྟོད་པ་དང་། རྟེན་དང་བརྟེན་པའི་དཀྱིལ་འཁོར་ལ་བསྟོད་པའོ། །དང་པོ་ལ་གཉིས་རིགས་ལྔ་ལ་སྤྱིར་བསྟོད་པ་དང་། དཀྱིལ་འཁོར་གྱི་དབང་
ཕྱུག་ལ་བྱེ་བྲག་ཏུ་བསྟོད་པའོ། །དང་པོ་ལ་ལྔ་ལས། དང་པོ་སྐུའི་རིགས་ཀྱི་དཀྱིལ་འཁོར་ཐམས་ཅད་ལ་བསྟོད་པ་ནི། ཧཱུྃ་ཞེས་པའི་ནི་ཁྲོ་བོའི་གླུ་རྣམས་རེ་རེ་ཞིང་སྐུ་ལྔ་ཡེ་ཤེས་ལྔ་ལྡན་དུ་མཚོན་ཞིང་མགོ་
འདྲེན་པའོ། །དེའང་སྐུ་ནི་བདུད་དང་རུ་ཏྲ་ལ་སོགས་པ་དྲེགས་པ་ཅན་རྣམས་འདུལ་བར་བྱེད་པས་གཏུམ་པོ་ཆེན་པོ་དུས་ཀྱི་མཐའི་མེ་ཆེན་པོ་ལྟར་འབར་ཞིང་། མེ་དཔུང་གི་ཀློང་ན་བཞུགས་པའི་སྐུ་ལས་ཡེ་

ཤེས་ཀྱི་འོད་ཟེར་ཉི་མ་འབུམ་གྱི་གཟི་བརྗེད་ཕྱོགས་གཅིག་ཏུ་བསྡུས་པ་ལྟར་ཕྱོགས་བཅུར་འཕྲོ་ཞིང་། གདུག་པ་ཅན་ལ་བསྡིགས་པས་ཁྲོ་གཉེར་གློག་སྟོང་འགྱུ་བ་བཞིན་དུ་འཁྱུག་པ། མཆེ་བ་ཟངས་ཡག་རྣོ་
དཀར་བཞིས་མ་རུངས་པ་རྣམས་ཟ་བར་བྱེད་པའི་འཇིགས་བྱེད་ཆེ་ཧོ་ནི་ངོ་མཚར་བའི་གད་མོ་སྟེ་འོག་མ་རྣམས་ལ་ཡང་སྦྱར་རོ། །གཉིས་པ་གསུང་གི་རིགས་ཀྱི་དཀྱིལ་འཁོར་ཐམས་ཅད་ལ་བསྟོད་པ་ནི། ཧཱུྃ་
ཁྲོ་བོའི་གསུང་རྔམ་པའི་ང་རོ་འབྲུག་སྒྲ་སྟོང་དུས་གཅིག་ལ་ལྡི་བ་ལྟ་བུའི། གཏུམ་ཆེན་དང་དྲག་ཤུལ་རི་རབ་འབུམ་དུས་གཅིག་ཏུ་བསྙིལ་བའི་སྒྲ་སྐད་དང་མཉམ་པ། ཨ་ལ་དང་ཧ་ལའི་གད་བརྒྱངས་ཆེན་པོར་
དགོད་ཅིང་དབུགས་ཀྱི་ཤུགས་ལས་སྤྱུགས་པའི་འཐོར་རླུང་ཆེན་པོས་གདུག་པ་ཅན་རྣམས་འཇིགས་བས་གཡེང་བར་བྱེད་པ་ནི་དུས་མཐའི་རླུང་བས་ཀྱང་ཆེའོ་ཧོ། །གསུམ་པ་ཐུགས་ཀྱི་རིགས་ཀྱི་དཀྱིལ་འཁོར་
ལ་བསྟོད་པ་ནི། ཧཱུྃ་ཁྲོ་བོ་མ་རིག་པའི་ཚོགས་འཇོམས་པའི་ཤེས་རབ་ཀྱི་སྣང་བ་མཐའ་ཡས་པའི་འོད་པོ་ཆེ། ཡེ་ཤེས་ལྔ་ཡི་དཀྱིལ་འཁོར་ཀུན་ཏུ་གསལ་བས། དུག་ལྔ་འབར་བའི་ངོ་བོ་ཡེ་ཤེས་སུ་གནས་
པས་ཉོན་མོངས་རང་མཚན་གྱི་རྩལ་ཀུན་ཏུ་འཇོམས་པའི་ཡེ་ཤེས་དེ་ཡང་། སྤྲུལ་སྐུ་ལ་ལྟོས་ནས་ཇི་ལྟ་བ་དང་ཇི་སྙེད་པ་མཁྱེན་པའི་ཡེ་ཤེས་གཉིས་དང་། ལོངས་སྐུ་ལ་ལྟོས་ནས་མེ་ལོང་ལྟ་བུ་ལ་སོགས་པ་སྣ་

༄༅། །ཚོགས་པའི་ཡེ་ཤེས་རྣམས་ངོ་བོ་གཉིས་སུ་མེད་པའི་ཐིག་ལེ་ཆེ་སྟེ་ཆོས་ཉིད་དོན་གྱི་ཡེ་ཤེས་སུ་རོ་གཅིག་པའོ་ཧོ། །བཞི་པ་ཡོན་ཏན་གྱི་རིགས་ཀྱི་དཀྱིལ་འཁོར་ཐམས་ཅད་ལ་བསྟོད་པ་ནི། ཧཱུྃ་གདུག་
པ་ཅན་འདུལ་བའི་ཡོན་ཏན་མངའ་བས་ན་ཁྲོ་བོའི་རྒྱལ་པོ་སྤྲུལ་པ་སྣ་ཚོགས་སུ་འཕྲོ་བའི་སྤྲིན་ཆེན་པོ། དེ་ལས་འཕྲོས་པའི་ཁྲོ་བོའི་དཀྱིལ་འཁོར་གྱི་ཆར་ཆེན་པོ་འབེབས་ཤིང་། གང་ལ་གང་འདུལ་གྱི་དཀྱིལ་
འཁོར་ཡིད་བཞིན་གྱི་ནོར་བུ་ལྟར་འདོད་དགུ་འབྱུང་བའི་གཏེར་ལས། སྤྲུལ་པ་སྣ་ཚོགས་པ་ཁྲོས་པའི་གཟུགས་སུ་ནམ་མཁར་ཁྱབ་པར་འབྱུང་བ་ཐམས་ཅད་ཀྱང་གནས་ལུགས་ཐིག་ལེ་ཆེན་པོ་གཅིག་གོ་ཧོ། །
ལྔ་པ་ཕྲིན་ལས་ཀྱི་དཀྱིལ་འཁོར་ཐམས་ཅད་ལ་བསྟོད་པ་ནི། ཧཱུྃ་ཕུང་པོ་ལ་སོགས་པའི་བདུད་ཀུན་གྱི་ནི་སྟོབས་འཇོམས་བས་ན་བདུད་ཆེན་པོ་ཡིན་ལ། བདུད་ཀྱི་དབང་པོ་རྣམས་ཀྱང་གདུལ་བར་བྱེད་པའི་
བདུད་དེ་ལས་དང་ཉོན་མོངས་པའི་བདུད་རྣམས་འཇོམས་ཤིང་། བདུད་དང་གཤིན་རྗེ་ལ་སོགས་པ་འཇིགས་པའི་ཚོགས་ཀྱང་རབ་ཏུ་འཇིགས་ཤིང་སྐྲག་པར་བྱེད་པ། འཇིགས་བྱེད་ཆེན་པོ་ཧེ་རུ་ཀ་རྣམས་ནི་
རང་བཞིན་སྤྲོས་པའི་མཐའ་དང་བྲལ་བས་ཐིག་ལེ་ཆེ་ཧོ། གཉིས་པ་དཀྱིལ་འཁོར་གྱི་དབང་ཕྱུག་ལ་བྱེ་བྲག་ཏུ་བསྟོད་པ་ནི། ཧཱུྃ་ཆེ་མཆོག་ཡབ་ཡུམ་གྱི་སྐུ་ནི་སྐྱེ་ཤིང་འཕོ་འགྱུར་མེད་པས་རྡོ་རྗེ་བྲག་ཆེན་རབ་ཏུ་

སྲ་བ་ཆེན་པོ་མཚན་དཔེས་འབར་ཞིང་། གསུང་དང་ཡོན་ཏན་ནི་ཡེ་ཤེས་རྡོ་རྗེ་ཡི་ཆུ་བོ་ཆེ་གདུལ་བྱའི་ཚོགས་སྡུད་ཅིང་སྨིན་པའི་བདག་ཉིད་ཆེན་པོ་ཡིན་ལ། ཐུགས་ནི་ཐམས་ཅད་མཁྱེན་པའི་རྡོ་རྗེ་ཡེ་ཤེས་ཀྱི་
མེ་འོད་གསལ་བ་སྟེ་ཤེས་བྱའི་ཡུལ་མ་ལུས་པ་མངོན་དུ་གྱུར་ཅིང་ཐུགས་རྗེས་འོད་ཟེར་ཀུན་ཏུ་འབར་བ་ཆེ་སྟེ་འགྲོ་བའི་མ་རིག་པའི་མུན་པ་ཐམས་ཅད་སེལ་བར་བྱེད་པའོ། །ཕྲིན་ལས་ལྷུན་གྱིས་གྲུབ་པ་དང་
གདུལ་བྱ་ལ་ཁྱབ་པས་རྡོ་རྗེ་རླུང་སྟེ་བདུད་དང་མུ་སྟེགས་ལ་སོགས་པ་འཐོར་ཞིང་ལས་བཞིའི་དོན་རྣམས་རྫོགས་པ་ཆེན་པོར་ལྷུན་གྱིས་གྲུབ་པར་བྱེད་པས་རླུང་ཆེན་པོའོ་ཧོ། གཉིས་པ་རྟེན་དང་བརྟེན་པའི་
དཀྱིལ་འཁོར་ལ་བསྟོད་པ་ལའང་གཉིས་ལས། བརྟེན་པ་ལྷའི་དཀྱིལ་འཁོར་ལ་བསྟོད་པ་ནི། ཧཱུྃ་གཏུམ་ཆེན་དུས་མཐའི་ཞེས་པ་ནས་འཇིགས་བྱེད་ཆེན་པོ་ཐིག་ལེ་ཆེ་ཧོའི་བར་ཏེ་ཧེ་རུ་ཀ་རིགས་ལྔའི་དཀྱིལ་
འཁོར་ལ་སོ་སོར་བསྟོད་པའོ། །རྟེན་གཞལ་ཡས་ཁང་ལ་བསྟོད་པ་ནི། རྡོ་རྗེ་བྲག་ཆེན་ཀེང་རུས་ཀྱི་རི་རབ་ཆུ་བོ་རཀྟའི་རྒྱ་མཚོ། མེ་ཡེ་ཤེས་ཀྱི་མེ་རི། རླུང་འོག་གཞི་རླུང་གི་དཀྱིལ་འཁོར་ལ་སྦྱར་ཏེ་བཤད་
པའོ༑ །ཞེས་ཆེད་དུ་གླུ་ཇངས་སོ། །འབྲས་བུ་གསང་བའི་སྙིང་པོ་སྐུ་དང་ཡེ་ཤེས་ཀྱི་དེ་ཉིད་ངེས་པ་ལས་རང་སྣང་ཡེ་ཤེས་ཀྱི་ཁྲོ་བོ་ལ་བསྟོད་པའི་ལེའུ་སྟེ་ཉི་ཤུ་གཅིག་པའོ། །སྤྱི་དོན་གསུམ་པ་རྒྱུད་དམ་པར་

༄༅། །གདམས་ནས་རྗེས་འསྔུག་ལ་གཏད་པའི་ཚུལ་ལ་གསུམ་སྟེ། དོན་གྱི་འབྲེལ་དགོད་པ། ཚིག་གི་དོན་བཤད་པ། སྐབས་ཀྱི་དོན་བསྡུ་བའོ། །དང་པོ་ནི། སྒྱུ་འཕྲུལ་རྩ་བའི་དཀྱིལ་འཁོར་རྫོགས་
པར་བསྟན་པ། དེ་ནས་བཅོམ་ལྡན་འདས་དགྱེས་པ་ཆེན་པོ་དཔལ་ཀུན་ཏུ་བཟང་པོས་རང་སྣང་ལྷུན་སྟུག་པོ་བཀོད་པའི་རིགས་ལྔ་སེམས་དཔའ་བརྒྱད་ལ་སོགས་པའི་དེ་བཞིན་གཤེགས་པ་ཉིད་ལ་གསང་
སྔགས་ཀྱི་རྒྱལ་པོ་འདི་ཉིད་མི་ནུབ་ཅིང་འགྲོ་བ་ལ་ཕན་དགགས་པའི་ཕྱིར་བརྟན་པར་གཟུང་བ་འདི་ཆེད་དུ་བརྗོད་ཅིང་ཁྱད་པར་དུ་རིག་པའི་སེམས་དཔའ་གསང་བདག་ལ་གདམས་པར་མཛད་དོ། །གཉིས་པ་
ལ་གཉིས། ལམ་ཀུན་ཀྱི་འབྲས་བུར་གདམས་པ་དང་། གསང་བ་ཀུན་གྱི་མཆོག་ཏུ་གདམས་པའོ། །དང་པོ་ལ་གཉིས། གདམས་བྱ་རྒྱུད་ཀྱི་རང་བཞིན་དང་། གང་ལ་གདམས་པ་སྣོད་ཀྱི་ཆེ་བའོ། །དང་
པོ་ལ་གསུམ་ལས། དང་པོ་འབྲས་བུ་རྒྱུ་དངོས་བསྟན་པ་ནི། རང་སྣང་གི་ཐབས་དང་ཤེས་རབ་གཉིས་སུ་མེད་པའི་རང་བཞིན་ཡབ་ཡུམ་དུ་སྣང་བ་རྣམས་ལ་ཀྱེ་ཀྱེ་ཞེས་བོས་ནས་སྣང་སྲིད་འཁོར་འདས་ཀྱི་
ཆོས་ཕྱོགས་བཅུ་དང་དུས་བཞིའི་རང་བཞིན་འདི་དག །དེ་བཞིན་གཤེགས་པ་རིགས་ལྔ་ཡབ་ཡུམ་སེམས་དཔའ་དང་བཅས་པ་ཞི་ཁྲོ་གཉིས་ཀྱི་དཀྱིལ་འཁོར་དུ་ཡེ་ནས་སངས་རྒྱས་པའི་ངོ་བོ་ཉིད་དུ་གནས་པ་ནི་

གཞི་གསང་བའི་སྙིང་པོ་སྟེ་དེས་མཚོན་ནས་ལམ་དང་འབྲས་བུ་གསང་བའི་སྙིང་པོ་ནི། རྒྱུད་ཀྱི་ངོ་བོའོ། །གཉིས་པ་ལམ་གཞན་དེའི་རྐང་སྟེགས་སུ་བསྟན་པ་ནི། ཕྱི་གཟུང་བའི་ཡུལ་དང་ནང་འཛིན་པའི་
སེམས་ཀྱི་སྤྲོས་པ་ལ་འཆེལ་བ་ཡིས། ཕྱི་ནང་བདག་གཞན་ལ་སོགས་པའི་རྣམས་པར་རྟོགས་པ་མི་བཟད་པའི་ཞགས་པས་སོ་སོར་ཟིན་པའི་སེམས་ཅན་གྱི་དབང་པོའི་རིམ་པ་དང་སྦྱར་ཏེ་ཐིག་པ་སོ་སོའི་ས་
རྣམས་དང་ལམ་གྱི་ཁྱད་པར་བཀོད་པ་ཡང་། རང་བཞིན་གསང་བའི་སྙིང་པོར་འགྲོ་བའི་ལམ་སྟེགས་ཡིན་གྱི་ལམ་ཚང་ལ་མ་ནོར་བ་དངོས་མ་ཡིན་ཏེ་དེ་དག་གི་མཐར་ཐུག་འདིར་འཇུག་དགོས་པའི་ཕྱིར་རོ། །
གསུམ་པ་རྣམ་གྲངས་དུ་མ་གསུངས་པའི་དགོས་པ་ནི། དེ་ལྟར་ན་གསང་བའི་སྙིང་པོ་ཁོ་ན་གསུང་བས་ཆོག་མོད། ཐེག་པའི་རྣམ་གྲངས་མཐོ་དམན་མང་པོ་བསྟན་ཅིང་དགོས་ཞེ་ན། སེམས་ཅན་རྣམས་ནི་
དབང་པོའི་རིམ་པ་སྣ་ཚོགས་སུ་གནས་པས་གང་ལ་གང་འཚམས་ཀྱིས་སོ་སོར་བསྟན་ཏེ། འདི་ཉིད་དང་པོ་ནས་གོ་བའམ། ཕྲད་པར་ཤིན་ཏུ་དཀའ་བས་སྔོན་འགྲོ་འམ་སྟེགས་སུ་བསྟན་ཏེ་ཕྱིས་འདི་དང་འཕྲད་
ཅིང་སྤྱད་པར་བྱ་བའི་ཕྱིར་སྤངས་བ་དང་རྟོགས་པའི་ཡེ་ཤེས་ངོ་མཚར་བ་རབ་འབྱམས་མངའ་བའི་སྟོན་པ་ཀུན་ཏུ་བཟང་པོ་ཉིད་ཀྱིས། རང་བྱུང་གི་ཐུགས་རྗེ་སྤྲུལ་པའི་སྐུ་འཇིག་རྟེན་དུ་སྣང་བས་གསུངས་བའི་

༄༅། །ཆོས་ཐམས་ཅད་ཀྱང་སེམས་ཅན་གྱི་དོན་དུ་མི་འགྱུར་ཞེས་བྱ་བ་ནི་ཅུང་ཟད་ཅིག་ཀྱང་ཡོད་སྟེ་རྣམ་པ་ཐམས་ཅད་དུ་མ་གསུངས་སོ། །གཉིས་པ་གང་ལ་གདམས་པ་སྣོད་ཀྱི་ཆེ་བ་ནི་ཕྱོགས་བཅུ་དུས་
བཞིའི་དེ་བཞིན་གཤེགས་པ་ཐམས་ཅད་ཀྱི། སྐུ་གསུང་ཐུགས་ཡོན་ཏན་ཕུན་སུམ་ཚོགས་པའི་ཕྱག་རྒྱ་དམ་པ་གཞི་ལམ་འབྲས་བུའི་གསང་ཆེན་ཆོས་ཐམས་ཅད་ཀྱི་སྙིང་པོ་འདི། ཕྱིན་ཅི་མ་ལོག་པར་རང་གིས་
རྟོགས་ནས་གཞན་ལ་སྨྲ་བ་གང་བྱེད་པ། གང་ཟག་དེ་ཉིད་སྟོན་པ་ཀུན་ཏུ་བཟང་པོ་ང་ཡིན་ཞིང་དེ་ལ་ཕན་པ་དང་ནུས་པའི་དབང་ཡང་ཡེ་ནས་ལྷུན་གྱིས་རྫོགས་པ་ཡིན་ནོ། །གཉིས་པ་གསང་བ་ཀུན་གྱི་མཆོག་
ཏུ་གདམས་པ་ལ་གཉིས། གསང་བའི་དོན་དངོས་དང་། དེ་འཛིན་པའི་གང་ཟག་དམ་པར་ལུང་བསྟན་པའོ། །དང་པོ་ནི། ཕྱོགས་བཅུ་དུས་བཞིའི་དེ་བཞིན་གཤེགས་པ་ཐམས་ཅད་ལ། སྐུ་གསུང་ཐུགས་
ཀྱི་གསང་བ་མཐར་ཐུག་པ་རྒྱུད་ཀྱི་དོན་འདི་ལས་གཞན་ཅུང་ཟད་ཀྱང་མི་མངའ་བས་མཆོག་དམ་པར་ཟུངས་ཤིག་ཅེས་པའོ། །དེའི་དོན་ཡང་ཆོས་ཐམས་ཅད་ཡེ་ནས་མཉམ་པ་ཉིད་གསང་བའི་སྙིང་པོར་སངས་
རྒྱས་པ་ནི་གཞིའི་རྒྱུད་དེ་རྒྱལ་བ་ཐམས་ཅད་ཀྱིས་གཏན་ལ་དབབ་བྱའི་དོན་མཐར་ཐུག་པའོ། །དེ་ཉིད་སྟོན་པ་གཞུང་གི་ཚོགས་ལའང་དོན་ཟབ་མོ་ཡོད་བར་རྟག་པའི་མཐར་སྒྲོ་འདོགས་པ་དང་མེད་པ་ཆད་པའི་

མཐར་སྐུར་པ་འདེབས་པ་དང་གཉིས་ཀ་དང་གཉིས་མིན་གྱི་སྤྲོས་པ་ཐམས་ཅད་ཉེ་བར་ཞི་བ་ཡི། བློའི་ཡུལ་ལས་འདས་པས་གསང་བའི་སྙིང་པོ་ཆོས་ཐམས་ཅད་ཀྱི་དེ་ཁོ་ན་ཉིད་དེ་ཆོས་ཉིད་བསམ་བརྗོད་མེད་
པ་ངེས་པའི་དབྱིངས་ནས་བརྗོད་པའི་དོན་དུ་སྟོན་པས་ཕྱུང་བའོ། །གཉིས་པ་དེ་འཛིན་པའི་གང་ཟག་དམ་པར་ལུང་བསྟན་པ་ནི། རྒྱུད་འདི་འཛིན་ཅིང་སྟོན་པའི་གང་ཟག་དེ་ནི་གཞན་ལ་སྟོན་པ་རིག་པའི་སྐྱེས་
བུ་དང་རང་ཉིད་སངས་རྒྱས་པ་ངེས་པར་ལུང་བསྟན་ཏེ། །དེ་ཉིད་སངས་རྒྱས་ཐམས་ཅད་ཀྱི་སྲས་པོ་ནི་དམ་བ་ཐུགས་ཀྱི་གསང་བ་ལས་སྐྱེས་པ་ཡིན་བས། ས་རབ་རིག་པ་འཛིན་པའི་ས་ལ་གནས་པར་འགྱུར་
རོ༑ །གསུམ་པ་སྐབས་ཀྱི་དོན་བསྡུ་བ་ནི། ཞེས་བརྗོད་པས། རང་སྣང་འོད་གསལ་དུ་བཀོད་པའི་དེ་བཞིན་གཤེགས་པ་རིགས་ལྔ་ཏིལ་གྱི་གོང་བུ་ཇི་སྙེད་ཀྱིས་ནམ་མཁའི་དབྱིངས་ཀྱི་མཐའ་དབུས་ཁྱབ་པ་དེ་
དག་ཐམས་ཅད་གཉིས་སུ་མི་དམིགས་ཤིང་ངོ་བོ་དབྱེར་མེད་པས་དགྱེས་ནས་དུས་གསུམ་འཕོར་འགྱུར་མེད་པའི་ངང་གཞི་རྫོགས་ལྷུན་གྱིས་གྲུབ་པའི་རང་བཞིན་དུས་བཞི་ཆོས་ཉིད་ཀྱི་འཁོར་ལོར་མཉམ་པ་ཉིད་
ཀྱི་དབྱིངས། སྣང་ཞིང་བཀོད་པ་ཐམས་ཅད་སྟོན་པ་ཉིད་ཀྱི་སྐུ་གསུང་ཐུགས་མི་ཟད་པ་རྒྱན་གྱི་འཁོར་ལོའི་རང་བཞིན་ལྷུན་སྟུག་པོ་བཀོད་པའི་རྒྱན་ཉིད་དུ་འཕོ་འགྱུར་མེད་པར་བཞུགས་སོ། སྤྱི་དོན་གསུམ་པ་

༄༅། །ཡོངས་སུ་རྫོགས་པ་མཇུག་གི་དོན་ལ་གསུམ་ལས། དང་པོ་རྒྱུད་གང་གི་ཁོངས་སུ་གཏོགས་པ་ནི་བརྗོད་བྱ་གཞན་ལས་ཁྱད་པར་དུ་འཕགས་པ་བདེན་པ་གཉིས་དབྱེར་མེད་པའི་དོན་ཡེ་ནས་སངས་
རྒྱས་པར་སྟོན་པས་རྗོད་བྱེད་ཚིག་གི་རྒྱུད་ལའང་དེ་དང་མཐུན་པར་བཏགས་པས་འཕགས་པ་འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་སྒྲུབ་པའི་ཐབས་ཀྱི་རྒྱུད་ཐམས་ཅད་ལ་རྟོག་པ་ཞེས་བརྗོད་
པས་དེ་དག་ཐམས་ཅད་ཀྱི་མཆོག་ཏུ་གྱུར་པའི་ཕྱིར་རྟོག་པའི་རྒྱལ་པོ་རྡོ་རྗེ་སེམས་དཔའ་སྒྱུ་འཕྲུལ་དྲ་བ་ལེའུ་སྟོང་ཕྲག་བརྒྱ་པའི་ཁོངས་སུ་གཏོགས་སོ། །གཉིས་པ་ལེ་ལག་གང་ཡིན་པ་ནི། དེ་ལས་འདི་ནི་རྒྱུ་
མཚན་ཉིད་དང་འབྲས་བུ་གསང་སྔགས་ཀྱི་རྒྱུད་ཐམས་ཅད་ཀྱི་འཕྲོ་གཞི་དང་འབྱུང་ཁུངས་ཡིན་པས་ལུང་གི་སྤྱི་དེ་ཉིད་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་རྡོ་རྗེའི་གསང་བ་ཡིན་ལ་མཆོག་ཏུ་
འཕགས་ཤིང་རབ་ཏུ་ཟབ་ལ་རྒྱ་ཆེ་བའི་གནས་སྟོན་པའི་ཕྱིར་གསང་བའི་སྙིང་པོ་གཞི་ལམ་འབྲས་བུའི་དེ་ཁོ་ན་ཉིད་རྣམ་པར་ངེས་པའོ། །གསུམ་པ་འབྲས་བུ་མཆོག་ཏུ་བསྟན་པ་ནི། དེ་ཉིད་ལས་ཐམས་ཅད་མ་
ལུས་པར་འཕྲོས་ཏེ་ཆོས་ཀྱི་འཁོར་ལོ་བསྐོར་བ་དེ་དག་གི་འབྲས་བུའི་མཆོག་རྩ་བའི་རྒྱུད་ཞིང་ཁམས་གསང་བའི་སྙིང་པོ་ཡེ་ཤེས་ཀྱི་རང་སྣང་དེ་ཁོ་ན་ཉིད་ངེས་པ་ལས་མཛད་པ་རྫོགས་ནས་དགོངས་པ་ལ་

བཞུགས་པས་མཉེས་པ་དང་རྒྱུད་མི་ནུབ་པར་གཏད་པས་འཁོར་གྱིས་ཡོངས་སུ་བཟུང་བའི་ལེའུ་སྟེ་ཉི་ཤུ་གཉིས་པའོ། །ཤིན་ཏུ་རྟོགས་དཀའ་རྒྱུད་དོན་རྡོ་རྗེའི་ཚིག །ཀུན་མཁྱེན་བླ་མའི་སྙན་རྒྱུད་མན་ངག་
བཞིན༑ གསལ་བར་བསྟན་ལ་ནོངས་པ་ཅི་མཆིས་པ། དབྱིངས་ཕྱུག་མཁའ་འགྲོས་བཟོད་པ་བཞེས་པར་མཛོད། ཅེས་རྒྱུད་ཀྱི་རྒྱལ་པོ་སྒྱུ་འཕྲུལ་དྲྭ་བ་རྩ་བའི་རྒྱུད་ཀྱི་མཆན་འགྲེལ་འདི་ནི་ཀུན་མཁྱེན་ཆོས་ཀྱི་
རྒྱལ་པོ་རྒྱལ་བ་ཀླང་ཆེན་པའི་འགྲེལ་པ་ཇི་ལྟ་བ་བཞིན་གྲུབ་པ་བརྙེས་པའི་སློབ་དཔོན་ཨོ་རྒྱན་བསྟན་འཛིན་ནོར་བུའི་ཐུགས་ཀྱི་ཆ་ཤས་ལས་སྐྱེས་པ་སྤྲང་བན་གཞན་ཕན་སྣང་བས་མཁས་པའི་འབྱུང་གནས་གྲུབ་
པའི་གདན་ས་རྫོགས་ཆེན་ཤྲཱི་སིང་གི་ཆོས་སྡེར་སྦྱར་བས་འོད་གསལ་སྙིང་པོའི་བསྟན་པ་ལ་བྱ་བ་བྱེད་ནུས་པར་ཤོག་ཅིག། །།ཨོཾ་སྭ་སྟི། རང་སྣང་མི་འགྱུར་འོག་མིན་ཆེན་པོ་རུ། །སྣ་ཚོགས་ཞི་དང་ཁྲོ་བོའི་
རོལ་གར་གྱིས། །ནམ་མཁའི་མཐའ་ཀླས་འགྲོ་བ་སྒྲོལ་བའི་ཕྱིར། །གསང་ཆེན་བླ་མེད་ཆོས་ཀྱི་འཁོར་ལོ་བསྐོར། །རྒྱུ་དང་ཐེག་པའི་རིམ་པ་གྲངས་མང་པོ། །ཀུན་གྱི་མཐར་ཐུག་འོད་གསལ་རྫོགས་པ་
ཆེའི། །གཞི་དང་ལམ་དང་མཐར་ཕྱིན་འབྲས་བུ